Mine vruntlicken ghrod stedes tho voren vnde wess jk al tos ghudes vor mach tho allen tijden. Wetet erwerdige her mester Pauel, myn leue ffadder, jw suntheit vnde wolfart, dat hore jk altyd gerne. Wetet, dat jk jw breff vnde de botter wol vntfangen hebbe, dar jk [jw] werdicheit vruntlicken vor danke. Vorder so jw werdicheit my schrifft vmme guden win to senden, so js hir dus lange gein guden win gewest, dat hir tom tappen geloppen heisst. Gysster quam hir en klein schipp van Rijge, dar sal guden rinsschen win jnne wessen, so de lude na geseicht hebben wan de bekellert wart; den besten jk dan krygen kan, dar wil jk jw leichgelen van sellen laten vnd den myt den ersten scheppen an jw senden; ok hebbe jk de xij [mark] schillinger entfangen; so sende jk jw en kruke lichssthebom oly, de ser gud vnd fers is vnde js nw myt dussen hollandesschen schippe jnkomen; vorder wetet, werdige her, dat jk jw wol tijdinge solde schryuen, so wetet dat hir myt den ersten quemen vj hollandessche scheppe myt solte geladen, vnde vnsse borgere hebben dat solt gekofft vt den scheppen vor xxv [mark], vnde so sin hir nw noch mer scheppe nagekomen, al myt solte geladen, dar js de kopp noch nicht van gemaket vnd jk hebbe noch gein solt gekofft. Suss en weit jk jw sunderges nicht mer to schryuen, dan hir na so wil jk jw al bescheit schriuen. Hir mede bevel jk jw werdicheit Gode almeichtich lange myt leue gesund, vnde hebbet dussent gude nacht. Geschreuen to Reuel des mandages na vnssen leuen ffrouwener berchganck jnt jar – xiij etc. Gherdrut Surppessche. Adress: Dem erwerdighen heren mester Pauel, ersse decken tho Abow, vruntlicken geschreuen.